แบงก์รัฐรุมจีบออมสิน ช่วยพัฒนาคอร์แบงก์กิ้ง
แบงก์รัฐตั้งแถวพัฒนาคอร์แบงก์กิ้ง เอสเอ็มอีแบงก์จีบออมสินช่วยพัฒนาระบบกลาง
23 ก.พ. 2559

แบงก์รัฐตั้งแถวพัฒนาคอร์แบงก์กิ้ง เอสเอ็มอีแบงก์จีบออมสินช่วยพัฒนาระบบกลาง 
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ได้มีการหารือแนวทางการใช้เงินในกองทุนพัฒนาสถาบันการเงินเฉพาะกิจ ว่า สามารถนำมาพัฒนาได้ในหลายรูปแบบ ไม่จำเป็นต้องใช้เพิ่มทุนแบงก์รัฐที่มีปัญหาเพียงอย่างเดียว แต่สามารถนำไปพัฒนาระบบที่เป็นส่วนรวมได้ ซึ่งที่ผ่านมาธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ ได้มาหารือให้ธนาคารออมสินช่วยพัฒนาระบบคอมพิวเตอร์หลัก หรือคอร์แบงก์กิ้ง รวมถึงแบงก์รัฐขนาดเล็กแห่งอื่นๆ ด้วย เพื่อให้เป็นมาตรฐานเดียวกัน ลดระยะเวลาการพัฒนาระบบเองที่ต้องใช้ไม่น้อยกว่า 2 ปี และยังลดค่าใช้จ่าย
รายงานข่าวจากธนาคารอาคาร สงเคราะห์ (ธอส.) แจ้งว่า ที่ประชุมคณะกรรมการล่าสุดมีมติอนุมัติให้จัดซื้อจัดจ้างระบบคอร์แบงก์กิ้งใหม่ วงเงิน 2,000 ล้านบาท โดยให้เร่งเปิดประมูลภายในครึ่งแรกของปีนี้ และให้สิทธิเข้าประมูลได้ทั้งผู้วางระบบรายเก่า คือ บริษัท อินโฟซิส เทคโนโลยี และรายใหม่ คาดว่าจะใช้เวลาในการพัฒนาระบบราว 2 ปี ขณะที่สัญญาเดิมกำลังครบกำหนดในสิ้นเดือน เม.ย. 2560 นี้